Ysland-baskisk

Et **ysland-baskisk** was ne mengspråke in Ysland, baseerd up et baskisk. Et har baskiske, germaanske en romaanske wöörde. 

Baskiske walviskvårders dee når de yslandske westfjorden seilden, gebröäken de mengspråke üm up simpele wyse med de lokåle lüde te küren. Et kan in de Westfjorden untstån weasen (dår sint de handskrivten emaked), mär ümdat der ouk kenmarken uut andere europääske språken in sittet, likt et der up dat et argens anders untstån is en döär de seylüde med når Ysland enöämen. In de böke ståt baskiske sinnen med wöörde uut et neaderlandsk, engelsk, fransk, düütsk en spaansk. Et hevt der skyn van dat et ysland-baskisk düs ginnen mengvörm van baskisk en yslandsk is, mär van baskisk en andere språken. Et heat enkel so ümdat et in Ysland dokumenteerd is.

Der sint mär een pår handskrivten vünden med nen ysland-baskisk oaversicht. Kennis oaver de mengspråke is beparked.

## Baskiske walviskerye in Ysland
Baskiske walviskvårders warren de eyrsten dee as walvisken vöär de handel vüngen. Se seilden de heyle noordatlantiske oceaan oaver en köämen selvs töt in Brasilie. Rund 1600 köämen se ouk in Ysland an. Nå ne skipbröäke in 1615 köämen de basken an land en kreygen verskel med de yslanders. Dår wördden se vermoord in wat bekend steyt as de Spanjaardenslacht. Töt 2015 was der in Ysland selvs nen wet den as vöärskreav dat basken up de steade doudhöwwen worden mosten as se sik in de Westfjorden seen löäten.

Toch bleaven de basken når Ysland koamen, mär dat wör wal minder. Vanaf de tweyde hälvde van de 17. eyw wordet vaker franske en spaanske walviskvårders nöömd.

## Geskydenisse van de wöördelysten
Der sint mär nen handvul wöördelyste vünden. Twey dårvan satten by de handskrivten van den 18.-eywsken geleyrden Jón Ólafsson van Grunnavík, med de titel:
* *[[#vocabula gallica|Vocabula Gallica]]* ("Franske wöörde"). Eskreaven in de lätste hälvde van de 17. eyw, med 517 wöörde en 46 getallen spreided oaver 16 bladsyden. Hyrtüsken ståt ouk verskeidene wöörde en sinnen van de mengspråke.

* *[[#vocabula biscaica|Vocabula Biscaica]]* ("biskaiske (baskiske) wöörde"). Ne oaverskryving döär Jón Ólafsson. Et oorsprungelike dokument is verlöären. Et hevt 229 wöörde en korte sinnen, en 49 telwöörde. Ouk hyr ståt verskeidene wöörde uut de ysland-baskiske mengspråke tüsken.

De handskrivten wörden rund 1925 wearevünden döär den yslandsken filologist Jón Helgason in de Arnamagnæ-versameling an de Universiteit van Koupenhaven. Hee skreyv de lysten oaver, satten de yslandske wöörde ümme in et düütsk en stüürden de kopyen når professor Christianus Cornelius Uhlenbeck van de Universiteit van Leiden in Neaderland. Uhlenbeck was bekend med baskisk, mär ümdat hee in 1926 med pensioon gung, spölden hee de lysten döär an synen doktoraalstudent Nicolaas Gerard Hendrik Deen. Deen nöäm kontakt up med den baskisken professor Julio Urquijo Ibarra. In 1937 gavven Deen syn doktoraalskrivt uut oaver de ysland-baskiske wöördelysten. Et wör de *Glossaria duo vasco-islandica* nöömd en skreaven in latyn. De meyste sinnen wörden ouk in et düütsk en spaansk ümmesatted.

In 1986 wörden Ólafsson syne handskrivten vanuut Dänemarken wear terügge bracht når Ysland.

Der wördt ouk verweysen når ne darde wöördelyste. In nen breev nöömt den yslandsken språkenkündigen Sveinbjörn Egilsson een handskrivt med twey bladsyden med "vrümde wöörde en lysten" en nöm der elv vöärbealden van oaver. De wöördelyste selv is kwyt, mär den breev is bewård in de Nationåle Biblioteek van Ysland. Toch is der gin mengspråke tüsken syne vöärbealde.

### De veerde wöördelyste
In de biblioteek van de Universiteit van Harvard wör noch ne veerde ysland-baskiske wöördelyste vünden. Den was versameld döär den düütsken geskydkündigen Konrad von Maurer do as hee in 1858 up besöök was in Ysland. Et manuskript stamt uut et ende van de 18. eywe of de vroge 19. eywe. De lyste wör pas in 2008 vünden. Den oorsprungeliken besitter har nit enöömd dat der baskisk in vöärköäm. Up mär twey van de bladsyden ståt ysland-baskiske wöörde. De rest is unverwande saken as uutleg oaver goucheltrüüks en et uutspreaken van leevdesbeswearingen. Et is düdelik dat den oaverskryver gin idee har dat et baskisk was, ümdat de titel is "een pår latynske wöörde." Vöäle van de upsummingen sint verkeyrd en et lykt et wark van ymand den as nit gewoan is te skryven. Een grout deyl van de wöörde koamet nit vöär in Deen syne lyste, vandår at emeynd wördt dat et ne kopy is van een unbekend ysland-baskisk oaversicht. Der ståt in totål ungeväär 68 wöörde en sinnen in.

## Mengspråk-sinnen
In et handskrivt *Vocabula Biscaica* ståt de volgende sinnen med een mengspråkelement:

De meyste van disse wöörde koamet uut et baskisk:
* **atorra**, *atorra* 'shirt'
* **balia**, *balea* 'baleinwalviske'
* **berria**, *berria* 'ny'
* **berrua**, *beroa* 'warm'
* **biskusa**, (lapurdiaansk) leynwoord *bizkoxa* 'besküte'
* **bocata**
* **bustana**, *buztana* 'start'
* **eta**, *eta* 'en'
* **galsardia**, *galtzerdia* 'de sokke'
* **gissuna**, *gizona* 'den man'
* **locaria**, *lokarria* 'et koord'
* **sagarduna**, *sagardoa* 'de cider'
* **ser**, *zer* 'wat'
* **sumbatt**, *zenbat* 'wovöäle'
* **travala**, oldbaskisk *trabaillatu*, verwand an fransk *travailler* en spaansk *trabajar* 'warken'
* **usnia**, *esnea* 'de melk'
* **bura**, 'boater', uut baskisk lapurdiaansk leynwoord *burra* (vergelyk fransk*beurre* en italiaansk *burro*)

Wat wöörde hebbet germaanske wörtel:
* **for** in de sinne *sumbatt galsardia for* kan afleided weasen van meyrdere språken
* **for mi**, kan uut et engelsk 'for me' (as underwarp en lydend vöärwarp; 'ik' and 'my') of neadersassisk 'vöär my'
* **for ju**, engelsk 'for you' of neadersassisk 'vöär u'

Anderen koamet uut romaanske språken:
* **cammisola**, spaansk *camisola* 'shirt'
* **fenicha**, spaansk *fornicar* 'nöäken'
* **mala**, French or spaansk *mal* 'slecht' of 'düvels'
* **trucka**, spaansk *trocar* 'uutwesselen', mär kan ouk uut et baskisk *trukea* (uutwesseling) koamen.

Der ståt ja årdig wat spaanske en franske wöörde in de wöördelysten. Toch hevt dit nit med de mengspråke selv te maken, mär vöäral med den invlood wat dee språken al eywen up et baskisk harren. Dårnöäst is et anneamelik dat vöäle van de baskiske seylüde meyrdere språken kunden, med name fransk en spaansk. Dat sul verklåren wårümme by vöärbeald et yslandske *ja*  in et baskisk *bai* en fransk *vÿ* (moderne skryvwyse: *oui*) is oaversat up et ende van de *Vocabula Biscaica*.

## Referensys